"האזרחות של אנסו פאטי? כשיש אינטרסים, הבירוקרטיה נעלמת"
המרתוניסט מוחה בקאלי זועם אחרי שהיהלום של ברצלונה הפך לאזרח ספרד: "אני גר בספרד יותר מ-16 שנה ועדיין מחכה לתשובות"
ב-20 בספטמבר, בדיוק 20 יום אחרי שכבש את השער הראשון שלו בקריירה, אנסו פאטי קיבל אזרחות ספרדית. שחקן הכנף הסנסציוני של ברצלונה נולד בגינאה ביסאו והגיע לספרד כשהיה בן 6. 10 שנים לאחר מכן, בתזמון לא מפתיע, פאטי קיבל אזרחות וזה מרגיז לא מעט אנשים.
המרתוניסט, מוחה בקאלי, שנולד במרוקו והיגר לספרד כשהיה בן 7, צייץ אתמול בזעם: "כשיש אינטרסים, הבירוקרטיה פחות חשובה. בינתיים המון אנשים ממשיכים לחכות לפתרונות. אני גר בספרד יותר מ-16 שנה ומשרד הפנים עדיין לא נותן לי תשובות". בקאלי בן ה-24 התראיין לפני כמה חודשים ואמר: "המטרה שלי בטווח הקצר היא להיות המרתוניסט הכי טוב בספרד. בטווח הארוך אני חולם לייצג את ספרד במשחקים האולימפיים".
בתחילת ספטמבר, קצת אחרי שער הבכורה וכשבועיים לפני קבלת האזרחות, "ספורט" הקטלאני העלה ידיעה לפיה "פאטי החליט את מי הוא רוצה לייצג ברמת הנבחרות: ספרד". בעקבות קבלת האזרחות, פאטי יוכל לייצג את נבחרת ספרד עד גיל 17 באליפות העולם שתתקיים בספרד בתאריכים 26 באוקטובר - 17 בנובמבר.